## Uredba o Uredu za opće poslove Vlade Republike Hrvatske

### NN 52/1990 (12.12.1990.), Uredba o Uredu za opće poslove Vlade Republike Hrvatske

# VLADA REPUBLIKE HRVATSKE

Na temelju članka 25. stavka 2. i članka 26. stavka 2. i 3. Zakona o
Vladi Republike Hrvatske ("Narodne novine", broj 41/90), Vlada
Republike Hrvatske na sjednici održanoj 5. prosinca 1990. donijela je

## UREDBU

### o Uredu za opće poslove Vlade Republike Hrvatske

Članak 1.

Ovom uredbom osniva se Ured za opće poslove Vlade Republike Hrvatske
(u daljnjem tekstu: Ured) koji kao zajednička stručna služba, obavlja stručne
i tehničke poslove za potrebe Predsjedništva Republike Hrvatske, Sabora
i Vlade.

Članak 2.

Ured obavlja stručne poslove koji se odnose na: financijsko-materijalno
poslovanje i rukovanje imovinom; uredsko poslovanje, administrativno-tehničke
usluge i automatska obrada podataka; tekuće i investicijsko održavanje
objekata, poslovnog prostora, stambenog prostora, prostora za reprezentativne
i posebne namjene, inventara i opreme; usluge prijevoza; ugostiteljske
usluge; imovinskopravne poslove i poslove iz oblasti radnih odnosa i socijalne
zaštite te preventivne i primarne zdravstvene zaštite.

Ured po potrebi obavlja i druge poslove koji mu se stave u nadležnost,
a po svojoj prirodi spadaju u djelokrug općih službi.

Osim za potrebe organa iz članka 1. ove uredbe Ured može, u slučaju
racionalnosti, pojedine poslove iz svoje nadležnosti obavljati i za druge
republičke organe (u daljnjem tekstu: korisnici usluga).

Članak 3.

Radom Ureda rukovodi predstojnik, kojeg imenuje Vlada. Predstojnik Ureda
ima prava i dužnosti rukovoditelja organa državne uprave.

U slučaju odsutnosti ili spriječenosti predstojnika Ureda zamjenjuje
osoba koju na prijedlog predstojnika Ureda odredi tajnik Vlade.

Članak 4.

Međusobni odnosi Ureda i korisnika usluga, uvjeti i način korištenja
usluga, kao i druga pitanja od zajedničkog interesa koja nisu utvrđena
zakonom, poslovnicima ili drugim općim aktima korisnika usluga uređuju
se sporazumom ili ugovorom.

Ured je ovlašten da u okviru poslova i zadataka iz svoje nadležnosti
i odobrenih sredstava sklapa ugovore i zaključuje druge pravne poslove.

Članak 5.

Tajnik Vlade usklađuje rad Ureda u obavljanju poslova za potrebe Vlade
i Republičkih organa uprave, a tajnik Predsjedništva Republike i tajnik
Sabora u odnosu na obavljanje poslova za potrebe Predsjedništva Republike
i Sabora. Predstojnik Ureda odgovoran je za svoj rad Vladi, a za rad što
ga Ured obavlja za Predsjedništvo Republike i Sabor, odgovoran je i tim
organima.

Članak 6.

Pravilnikom o unutarnjem ustrojstvu i načinu rada Ureda utvrđuju se
drugi rukovoditelji, trajanje funkcija, način popunjavanja rukovodećih
radnih mjesta te prava i odgovornosti rukovoditelja na tim radnim mjestima.

Unutarnje ustrojstvo i sistematizacija poslova i zadataka u Uredu utvrđuju
se na temelju programa rada i potreba korisnika usluga, prema opsegu, vrsti
i srodnosti poslova. mogućnosti zaokruživanja procesa rada i pračenja troškova.

Poslovi i zadaci Ureda obavljaju se u okviru organizacijskih jedinica:
odjela, službi, odsjeka, referada i pomoćno-tehničkih službi.

Na unutarnje ustrojstvo i način rada Ureda, prava i dužnosti radnika
shodno se primjenjuju propisi koji se odnose na organe državne uprave.

Članak 7.

Usklađivanje osnovnih poslova i zadataka Ureda u tekućoj godini utvrđuje
se na koordinacijskom sastanku tajnika Predsjedništva Republike, Sabora
i Vlade.

Članak 8.

Predstojnik Ureda donijet će pravilnik o unutarnjem ustrojstvu i načinu
rada Ureda u roku od 30 dana od dana stupanja na snagu ove uredbe.

Osim postupka za donošenje pravilnika iz prethodnog stavka, koji je
propisan člankom 15. i 16. Uredbe o načelima unutarnjeg ustrojstva i načina
rada ministarstava i zavoda, predstojnik Ureda je dužan pribaviti suglasnost
Kabineta predsjednika Republike i Predsjedništva Sabora.

Članak 9.

Poslovi i zadaci Sekretarijata za opće poslove nastavljaju se obavljati
u Uredu, a poslovi i zadaci Republičkog protokola prenose se:

- stručno-organizacijski poslovi protokola i ceremonijala za potrebe
Republike Hrvatske u sastav Kabineta predsjednika Republike, a

- rukovanje, održavanje i korištenje objekata za reprezentativne potrebe
i posebne namjene u sastav Ureda.

Članak 10.

Prijenos imovine kojom je rukovodio Republički protokol, sa svim materijalnim
pravima i obvezama, izvršit će se na Ured na osnovi popisa imovine i zaključnog
računa Republičkog protokola za 1990. godinu.

Popis imovine iz prethodnog stavka izvršit će zajednička komisija koju
će osnovati predstojnik Ureda i šef Republičkog protokola.

Članak 11.

Radnici Sekretarijata za opće poslove nastavljaju radom u Uredu.

Radnici Republičkog protokola nastavljaju radom u Kabinetu predsjednika
Republike, odnosno Uredu.

Na radnike Sekretarijata za opće poslove i Republičkog protokola koji
ne budu raspoređeni nakon donošenja pravilnika iz članka 8. ove uredbe,
primjenjuju se odredbe člana 381. do 383. Zakona o upravi i drugi odgovarajući
propisi.

Članak 12.

Danom stupanja na snagu ove uredbe prestaje važiti Uredba o zajedničkim
stručnim službama Izvršnog vijeća Sabora ("Narodne novine", broj
54/76 i 3/85).

Članak 13.

Ova uredba stupa na snagu slijedećeg dana nakon objave u "Narodnim
novinama".

Klasa : 022-03/90-01/13

Urbroj: 5030107-90-13

Zagreb, 5. prosinca 1990.

Predsjednik

**Josip Manolić, v. r.**

Uredba, NN 52/1990-975